b'\n_START_ARTICLE_\nAlba Vol\xc3\xa1n Sz\xc3\xa9kesfeh\xc3\xa9rv\xc3\xa1r\n_START_SECTION_\nZgodovina\n_START_PARAGRAPH_\nLeta 1977 je ekipa Vol\xc3\xa1n Sz\xc3\xa9kesfeh\xc3\xa9rv\xc3\xa1r kot novinec vstopila v dr\xc5\xbeavno prvenstvo. Najve\xc4\x8dji razlog za obstoj kluba je bila novo zgrajena ledena dvorana v mestu Sz\xc3\xa9kesfeh\xc3\xa9rv\xc3\xa1r, kamor se je klub preselil iz Budimpe\xc5\xa1te. Predtem se je namre\xc4\x8d imenoval Vol\xc3\xa1n Budimpe\xc5\xa1ta. Ker so takrat \xc5\xa1e vsi igralci \xc5\xbeiveli v Budimpe\xc5\xa1ti, je ekipa \xc5\xa1e naprej trenirala v Budimpe\xc5\xa1ti in le doma\xc4\x8de tekme so se igrale v Sz\xc3\xa9kesfeh\xc3\xa9rv\xc3\xa1rju. Obenem je klub za\xc4\x8del tudi z iskanjem lokalnega podmladka v Sz\xc3\xa9kesfeh\xc3\xa9rv\xc3\xa1rju, program je vodil G\xc3\xa1bor Ocskay._NEWLINE_Ekipa je prvi\xc4\x8d igrala v Mad\xc5\xbearskem prvenstvu 30. oktobra 1977. Vol\xc3\xa1n Sz\xc3\xa9kesfeh\xc3\xa9rv\xc3\xa1r je zmagal s 6:4, prvi gol v zgodovini kluba je zadel P\xc3\xa1pai. Otvoritvena slovesnost in uradna predstavitev kluba doma\xc4\x8dinom je bila napovedana za 7. november, a je bila odpovedana zaradi tehni\xc4\x8dnih pomanjkljivosti. Igralci so se tako doma\xc4\x8dinom in javnosti predstavili \xc5\xa1ele teden pozneje zopet na tekmi proti ekipi \xc3\x9ajpesta, ki so jo izgubili z 1:6._NEWLINE_Leta 1981 je Ferencv\xc3\xa1ros, ki je prvenstvo za\xc4\x8del z mladinsko ekipo, hitro izpadel iz tekmovanja za dr\xc5\xbeavni naslov. Tako sta favorita za kon\xc4\x8dno zmago postala \xc3\x9ajpest in Sz\xc3\xa9kesfeh\xc3\xa9rv\xc3\xa1r. Pod taktirko trenerja Ambrusa K\xc3\xb3se je ekipa iz Sz\xc3\xa9kesfeh\xc3\xa9rv\xc3\xa1rja osvojila prvenstvo, kar je bil prvi naslov dr\xc5\xbeavnega prvaka za kako pode\xc5\xbeelsko ekipo._NEWLINE_Toda Alba Vol\xc3\xa1n ni uspela ponoviti uspeha \xc5\xa1e nadaljnjih 20 let. \xc3\x9ajpesti TE (takrat imenovan \xc3\x9ajpesti D\xc3\xb3zsa) je dominiral v 80. letih, Ferencv\xc3\xa1ros pa v za\xc4\x8detku 90. let. Nato sta pobudo prevzeli ekipi Dunaferr SE in Alba Vol\xc3\xa1n, za kar ima glavne zasluge predvsem odli\xc4\x8dno delo z mladimi pri obeh ekipah. Tako so se razvili mladi talenti, kot so G\xc3\xa1bor Ocskay in Kriszti\xc3\xa1n Palkovics (pri Albi Vol\xc3\xa1n) ter Bal\xc3\xa1zs Lad\xc3\xa1nyi in Andr\xc3\xa1s Horv\xc3\xa1th pri Dunaferrju. V tem \xc4\x8dasu sta za\xc4\x8deli propadati ekipi iz Budimpe\xc5\xa1te, ker sta imeli mo\xc5\xa1tvi Dunaferr in Alba Vol\xc3\xa1n pokriti ledeni dvorani, takih objektov pa ni bilo mo\xc4\x8d najti v glavnem mestu. Alba Vol\xc3\xa1n je v sezoni 1998/99 osvojila prvenstvo prvi\xc4\x8d po 20 letih, \xc4\x8desar pa ni uspela ponoviti naslednjo sezono, zato ji je naslov prevzel Dunaferr._NEWLINE_V sezoni 2000/01 se je ekipa mo\xc4\x8dno okrepila. Pri\xc5\xa1la sta dva biv\xc5\xa1a slova\xc5\xa1ka reprezentanta Lubomir Rybovic in Roman Mega, ter trener Jan Jasko. Prav tako je vodstvo kluba uspelo zadr\xc5\xbeati doma\xc4\x8da zvezdnika Ocskaya in Palkovicsa. Okrepljena ekipa je kazala odli\xc4\x8dne igre v kon\xc4\x8dnici in tako je pripeljala naslov nazaj v Sz\xc3\xa9kesfeh\xc3\xa9rv\xc3\xa1r._NEWLINE_Naslednjo sezono je Alba Vol\xc3\xa1n prevladovala v rednem delu sezone, a jo je v kon\xc4\x8dnici premagala ekipa Dunaferrja. Nasprotni trener Du\xc5\xa1an Kapusta je uspel stopnjevati formo igralcev in Dunaferr je brez te\xc5\xbeav vrnil milo za drago. Naslednje leto je zmagala Alba Vol\xc3\xa1n, ki je nato ta uspeh nadgradila \xc5\xa1e z naslovi mad\xc5\xbearskega prvaka v nadaljnjih \xc5\xa1tirih letih. Sezona 2002/03 je bila \xc5\xa1e posebej uspe\xc5\xa1na, saj je Alba Vol\xc3\xa1n prvi\xc4\x8d v zgodovini doma\xc4\x8demu naslovu dodala \xc5\xa1e naslov prvaka Interlige._NEWLINE_Mednarodna hokejska zveza (IIHF) je dolo\xc4\x8dila za prizori\xc5\xa1\xc4\x8de velikega finala IIHF Celinskega pokala 2005 prav Sz\xc3\xa9kesfeh\xc3\xa9rv\xc3\xa1r. Zaradi odpovedane NHL sezone so mnogi NHL zvezdniki blodili po evropskih ligah in kar nekaj jih je pri\xc5\xa1lo leta 2005 zato v Sz\xc3\xa9kesfeh\xc3\xa9rv\xc3\xa1r. Udele\xc5\xbeene tuje ekipe so bile Dinamo Moskva, HKm Zvolen in Milano Vipers. Poleg privla\xc4\x8dnega hokeja je doma\xc4\x8de ob\xc4\x8dinstvo navdu\xc5\xa1ila tudi zmaga Albe Vol\xc3\xa1n proti italijanskemu mo\xc5\xa1tvu Milano Vipers. IIHF je bila z organizacijo tekmovanja tako zadovoljna, da se je veliki finale IIHF Celinskega pokala vrnil v Sz\xc3\xa9kesfeh\xc3\xa9rv\xc3\xa1r \xc5\xa1e leta 2006 in 2007. V sezoni 2006/07 je Alba Vol\xc3\xa1n \xc5\xa1e drugi\xc4\x8d zmagal v Interligi._NEWLINE_V sezoni 2007/08 se je vodstvo kluba odlo\xc4\x8dilo za vstop v Ligo EBEL. Ta odlo\xc4\x8ditev je resda prinesla dvig obiska, a je ekipa razo\xc4\x8darala in osvojila zadnje 10. mesto po rednem delu in 9. mesto v kvalifikacijski rundi. Tudi prihod ameri\xc5\xa1kega strokovnjaka in biv\xc5\xa1ega selektorja slovenske hokejske reprezentance Teda Satorja ni prinesel preobrata za mad\xc5\xbearski klub. Sezono 2008/09 je Alba Vol\xc3\xa1n za\xc4\x8dela naravnost sanjsko, saj je po uvodnih zmagah zasedala prvo mesto na lestvici. Nadaljevanje je bilo slab\xc5\xa1e in Alba Vol\xc3\xa1n po 36 kolih zaseda zadnje 10. mesto.'